กรมการท่องเที่ยวเข้าร่วมงานเทศกาลหนังปักกิ่ง เจรจาดึงผู้สร้างรายใหญ่ของจีนลงทุนในไทยกว่า 750 ล้านบาท
นายจาตุรนต์ ภักดีวานิช อธิบดีกรมการท่องเที่ยว เปิดเผยถึงการเข้าร่วมงานเทศกาลภาพยนตร์นานาชาติกรุงปักกิ่งครั้งที่ 13 ณ กรุงปักกิ่ง สาธารณรัฐประชาชนจีน ว่า กองกิจการภาพยนตร์และวีดิทัศน์ต่างประเทศ (Thailand Film Office) ได้เข้าร่วมออกคูหานิทรรศการในงานเทศกาลภาพยนตร์นานาชาติกรุงปักกิ่งเป็นครั้งแรก ซึ่งเป็นงานเทศกาลภาพยนตร์ที่สำคัญที่สุดในอุตสาหกรรมภาพยนตร์ของจีน ภายในงานมีการประกาศรางวัลภาพยนตร์สาขาต่างๆ รวมถึงมีการเจรจาธุรกิจซื้อขายภาพยนตร์ จัดแสดงอุปกรณ์การถ่ายทำและการประชาสัมพันธ์สถานที่ถ่ายทำภาพยนตร์ จากประเทศต่างๆ อาทิ สาธารณรัฐเกาหลี ประเทศมาเลเซีย ราชอาณาจักรฮัชไมต์จอร์แดน เป็นต้น ถือเป็นการประชาสัมพันธ์สถานที่ถ่ายทำภาพยนตร์ในประเทศไทยให้เป็นที่รู้จักเพิ่มมากขึ้น สำหรับการจัดงานเทศกาลภาพยนตร์นานาชาติกรุงปักกิ่งในครั้งนี้ ได้รับกระแสตอบรับเป็นอย่างดีและสามารถเชิญชวนและสร้างความสนใจให้แก่ผู้สร้างภาพยนตร์จากสาธารณรัฐประชาชนจีนพิจารณาเข้ามาถ่ายทำภาพยนตร์ในประเทศไทยได้กว่า 7 ราย โดยประเมินเงินลงทุนจากการถ่ายทำภาพยนตร์ของประเทศไทยในปีนี้กว่า 750 ล้านบาท